b'\n_START_ARTICLE_\nComminges\n_START_PARAGRAPH_\nComminges (okcitansko Comenge) je zgodovinska pokrajina v jugozahodni Franciji, pred francosko revolucijo ena od njenih provinc. Njeno ozemlje v prete\xc5\xbenem delu sovpada z ozemljem sedanjega okro\xc5\xbeja Saint-Gaudens (departma Haute-Garonne)._NEWLINE_Najzgodnej\xc5\xa1i zapis imena pokrajine sega v \xc4\x8das 5. stoletja, ko sveti Sidonij Apolinarij, \xc5\xa1kof Auvergna, pi\xc5\xa1e o preganjanju kristjanov in \xc5\xa1kofa Commingesa s strani arijanskih Gotov. Sicer prvi znani \xc5\xa1kof Commingesa s sede\xc5\xbeem v Saint-Bertrandu Suavis je prisostvoval koncilu v Agdeju leta 506. Prvotno je bil Comminges del Gaskonje. Leta 836 je aragonski grof Garc\xc3\xada I Gal\xc3\xadndez vzpostavil viskontstvi Comminges in sosednji Couserans. Okoli leta 940 je bil Comminges razdeljen med potomce Aznarja II., leta 1012 pa ponovno zdru\xc5\xbeen pod Bernardom Comminge\xc5\xa1kim. Leta 1498 je grofija pripadla francoski kroni, vendar ohranila svojo identiteto._NEWLINE_Ob reorganizaciji med francosko revolucijo se je Comminges hotel zdru\xc5\xbeiti s sosednjim vzhodno le\xc5\xbee\xc4\x8dim Couseransom in tvoriti enotni departma, vendar je ta povezava razpadla ob debati okoli sede\xc5\xbea prefekture. Tako se je Couserans zdru\xc5\xbeil z grofijo Foix (departma Ari\xc3\xa8ge), medtem ko je Comminges skupaj z ve\xc4\x8djo toulou\xc5\xa1ko grofijo oblikoval departma Haute-Garonne. Isto\xc4\x8dasno je bila ukinjena tudi \xc5\xa1kofija Comminges; njeno ozemlje je pripadlo \xc5\xa1kofiji s sede\xc5\xbeem v Toulousu.'